FI Euroopan unionin virallinen lehti C 246/21

Kanne 16.6.2010 — Euroopan komissio v. Ison-Britannian ja Pohjois-Irlannin yhdistynyt kuningaskunta

(Asia C-301/10)

()

2010/C 246/36

Oikeudenkäyntikieli: englanti

Asianosaiset

Kantaja: Euroopan komissio (asiamiehet: S. Pardo Quintillán ja A.-A. Gilly)

Vastaaja: Ison-Britannian ja Pohjois-Irlannin yhdistynyt kuningaskunta

Vaatimukset

— on todettava, että Ison-Britannian ja Pohjois-Irlannin yhdistynyt kuningaskunta ei ole noudattanut yhdyskuntajätevesien käsittelystä annetun neuvoston direktiivin 91/271/ETY (1) 3 artiklan 1 ja 2 kohdan sekä liitteessä I olevan A kohdan mukaisia velvoitteitaan, koska se ei ole varmistanut, että Lontoon Whitburnin, Becktonin ja Crossnessin keräysjärjestelmissä on käytössä tarkoituksenmukaiset keräysjärjestelmät ja että se ei ole noudattanut direktiivin 4 artiklan 1 ja 3 kohdan, 10 artiklan ja liitteessä I olevan B kohdan mukaisia velvoitteitaan, koska se ei ole varmistanut, että Lontoon Becktonin, Crossnessin ja Mogdenin jätevedenpuhdistamoista peräisin olevaa jätevettä on käsitelty asianmukaisesti

— Ison-Britannian ja Pohjois-Irlannin yhdistynyt kuningaskunta on velvoitettava korvaamaan oikeudenkäyntikulut.

Oikeudelliset perusteet ja pääasialliset perustelut

Yhdistyneen kuningaskunnan on neuvoston direktiivin 91/271/ETY 3 artiklan 1 ja 2 kohdan sekä liitteessä I olevan A kohdan mukaisesti varmistettava, että taajamissa, joiden asukasvastineluku on suurempi kuin 15 000, on viimeistään 31.12.2000 mennessä käytössä keräysjärjestelmiä ja että nuo keräysjärjestelmät täyttävät direktiivin liitteessä I olevan A kohdan vaatimukset. Lisäksi Yhdistyneen kuningaskunnan on kyseisen direktiivin 4 artiklan 1 ja 3 kohdan sekä sen liitteessä I olevan B kohdan mukaisesti varmistettava, että taajamista, joiden asukasvastineluku on suurempi kuin 15 000, peräisin olevat viemäröidyt yhdyskuntajätevedet on ennen vesistöön johtamista käsitelty biologisesti tai vastaavalla tavalla viimeistään 31.12.2000 mennessä ja että yhdyskuntien jätevedenpuhdistamoista peräisin olevat päästöt täyttävät vesistöön johdettaville, yhdyskuntien jätevedenpuhdistamoista peräisin oleville päästöille asetettavat vaatimukset.

Koska Yhdistyneessä kuningaskunnassa on käytössä yhdistetty järjestelmä, jossa kerätään sekä yhdyskuntajätevettä että sadevettä Lontoon alueelta, järjestelmä on suunniteltava siten, että varmistetaan, että keräillyt vedet säilytetään ja johdetaan käsittelyyn direktiivissä asetettujen vaatimusten mukaisesti. Yhdistynyt kuningaskunta ei ole varmistanut, että keräysjärjestelmät ovat suunnitellut ja rakennetut siten, että niiden taajamien, joita varten keräysjärjestelmät on otettu käyttöön, kaikki yhdyskuntajätevedet kerätään ja johdetaan käsittelyyn. Keräysjärjestelmän kapasiteetissä on huomioitava luonnolliset ilmasto-olosuhteet sekä kausiluonteiset vaihtelut. Yhdistynyt kuningaskunta on rikkonut direktiivissä asetettuja vaatimuksia, koska se ei ole ottanut käyttöön asianmukaisia keräysjärjestelmiä ja käsittelylaitteistoja Lontoon ja Whitburnin alueilla ja koska se on sallinut, että kohtuuttomia määriä käsittelemätöntä jätevettä on vuotanut ympäristöön ilman käsittelyä.

(1) EYVL L 135, s. 40.